Cabḥa d yiwet n tlemẓit i iɛacen lemrar seg wass amenzu n tudert-is. Tenɛel yemma-s tadistis, imi tella tettinit ɣef temɣart-is i yesɛeddan deg-s lbaṭel. Tsemma-tt fell-as iwakken ur tettiḥnin ara tasa-s ɣur-s. Terra-tt amzun d taɛdawt-is, tezga tekkat-itt. Tettekes-as talqimt, tettlaqab-itt s Čawri. Tufrar-d Cabḥa deg yiwet n twacult ixulfen tiyaḍ imi tḥuza-ten deɛwessu, iɛegallen-is mfaraqen, yal yiwen anda i d-yegra. Baba-s yennejla seg uxxam, yuɣ abrid n tisselbi ur yeẓri ara anda i ttemseḍwayent, ma d gma-s yenfa. Weltma-s, terwel seg uxxam akked win i tḥemmel ass n lḥenni-s. Teggra-d Cabḥa d Ṭawes.Tessefreq gar-asent yemma-tsent: tamaẓuẓt, tettbudu-tt ma d Cabḥa, tetteḥqar-itt.